b'\n_START_ARTICLE_\nAnton Jenssen\n_START_SECTION_\nFamilie\n_START_PARAGRAPH_\nHan var s\xc3\xb8nn av Anton Mathias Jenssen fra hans f\xc3\xb8rste ekteskap med Johanna Katharina (Hanna) Richter. Han var yngre bror av kj\xc3\xb8pmann Hans Peter Jenssen. Deres s\xc3\xb8stre Caroline, Sophie og Hanna giftet seg med henholdsvis generalmajor Trygve Olafss\xc3\xb8n Klingenberg, kj\xc3\xb8pmann Mathias Helmer Lundgreen og lagmann Jacob Lindboe. Fra farens andre ekteskap med Caroline Birgitte Nordrum hadde de tre halvs\xc3\xb8sken; major og brukseier Einar Jenssen, bryggerimester Harald Jenssen og Marie (Mimi) Jenssen, som giftet seg med generalmajor August Sp\xc3\xb8rck._NEWLINE_Han giftet seg i 1872 med tyske Emilie Frieda Lizzy B\xc3\xbchring, datter av godsforvalter Anton Tobias Friedrich B\xc3\xbchring og Sophie Christine Friederiche J\xc3\xbcrrs i Sachsenhof (Brodziszewo) i dav\xc3\xa6rende Posen.\n_START_SECTION_\nYrke, politiske og offentlige verv\n_START_PARAGRAPH_\nHan hadde handelsutdannelse fra England, Dresden og Paris. Han var medeier i familiebedriften Jenssen & Co. fra 1877 og eneeier fra 1892. I 1877 kj\xc3\xb8pte han Grilstad g\xc3\xa5rd._NEWLINE_Jenssen var medlem av Trondhjem bystyre 1882\xe2\x80\x931914 og stortingsmann for Trondhjem og Levanger 1889\xe2\x80\x931891._NEWLINE_Jenssen var b\xc3\xb8rskommiss\xc3\xa6r ved Trondhjems B\xc3\xb8rs fra 1893, styreformann i Det Nordenfjeldske Dampskibsselskab, styremedlem i Trondhjems Privatbank, Trondhjems Sparebank, Trondhjems Aktietr\xc3\xa6lastkompani og skadeforsikringsselskapet Norske Alliance samt ordf\xc3\xb8rer i R\xc3\xb8ros V\xc3\xa6rks representantskap._NEWLINE_Han ble i 1877 utnevnt til tysk konsul for Trondhjem og det nordenfjelske Norge.\n_START_SECTION_\nUtmerkelser\n_START_PARAGRAPH_\nHan ble utnevnt til ridder av 1. klasse av St. Olavs Orden i 1895, og forfremmet til kommand\xc3\xb8r av 2. klasse i 1911 \xc2\xabfor allmennnyttig virksomhet\xc2\xbb. Han ble tildelt Kroningsmedaljen 1906. Jenssen ble ogs\xc3\xa5 utnevnt til ridder av 2. klasse av den pr\xc3\xb8yssiske Kroneordenen, ridder av 3. klasse av Den r\xc3\xb8de \xc3\xb8rns orden, og ridder av den saksiske Albrechtsordenen.'